Meer as 8 000 perlemoene in bakkie gekry ná wenk | Netwerk24
Deur Warda Meyer 13 Junie 2018 11:48
Die polisie in Gordonsbaai in die Wes-Kaap het Woensdagoggend douvoordag op perlemoen ter waarde van sowat R5 miljoen beslag gelê.
Polisielede van Gordonsbaai by die perlemoen waarop daar Woensdagoggend vroeg beslag gelê is.Foto: SAPD
Die polisielede het 'n wenk van hul kollegas in Grabouw ontvang dat 'n motor wat perlemoen vervoer na Gordonsbaai op pad was.
Sers. Noloyiso Rwexana sê die polisie het die motor, 'n wit Toyota Verso, Woensdagoggend vroeg op die R44 opgemerk en dit agtervolg. Die bestuurder het agtergekom dat die polisie op sy spoor is en het omgedraai en weggejaag.
"Ná 'n jaagtog het die bestuurder uit die motor gespring en weggehardloop. Die motor is deursoek en 8 330 stuks ontskulpte perlemoen is gevind," sê Rwexana.